Na temelju odredbe članka 10. stavka 1. i članka 12. stavka 1. Zakona o poljoprivrednom zemljištu (Narodne novine broj 20/18, 115/18, 98/19 i 57/22), članka 8. stavka 2. Zakona o zaštiti od požara (Narodne novine broj 92/10 i 114/22), članka 4. stavka 1. Pravilnika o agrotehničkim mjerama (Narodne novine broj 22/19) te članka 40. Statuta Grada Makarske (Glasnik Grada Makarske, broj 3/21), na prijedlog Gradonačelnika Grada Makarske, Gradsko vijeće Grada Makarske na\_\_\_sjednici održanoj dana \_\_\_\_\_\_\_\_\_\_\_\_\_ 2025.g. donosi

O D L U K U

o agrotehničkim mjerama, mjerama za uređenje i održavanje poljoprivrednih rudina,

posebnim mjerama zaštite poljoprivrednih površina i mjerama zaštite od požara na

poljoprivrednom zemljištu na području grada Makarske

I. OPĆE ODREDBE

Članak 1.

(1) Ovom Odlukom o agrotehničkim mjerama, mjerama za uređenje i održavanje poljoprivrednih rudina, posebnim mjerama zaštite poljoprivrednih površina i mjerama zaštite od požara na poljoprivrednom zemljištu na području grada Makarske (dalje u tekstu: Odluka) propisuju se potrebne agrotehničke mjere u slučajevima u kojima bi propuštanje tih mjera nanijelo štetu poljoprivrednom zemljištu i onemogućilo ili smanjilo poljoprivrednu proizvodnju, mjere za uređivanje i održavanje poljoprivrednih rudina, posebne mjere zaštite poljoprivrednog zemljišta, mjere zaštite od požara na poljoprivrednom zemljištu, nadzor nad provedbom Odluke te prekršajne odredbe.

Članak 2.

(1) Poljoprivrednim zemljištem smatraju se sljedeće poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se može privesti poljoprivrednoj proizvodnji. Poljoprivredno zemljište mora se održavati pogodnim za poljoprivrednu proizvodnju, a katastarske čestice zemljišta unutar granice građevinskog područja površine veće od 500 m² i katastarske čestice zemljišta izvan granice građevinskog područja planirane dokumentima prostornog uređenja za izgradnju koje su u evidencijama Državne geodetske uprave evidentirane kao poljoprivrednom zemljište, a koje nisu privedene namjeni, moraju se održavati pogodnim za poljoprivrednu proizvodnju i u tu se svrhu koristiti do izvršnosti akta kojim se odobrava građenje, odnosno primitka potvrde glavnog projekta.

(2) Poljoprivrednom rudinom u smislu ove Odluke smatraju se neuređene parcele na određenom lokalitetu koje čine zaokruženu prirodnu cjelinu.

(3) Strmim poljoprivrednim zemljištem, u smislu ove Odluke, smatra se poljoprivredno

zemljište nagib kojeg je veći od 15 %.

Članak 3.

(1) Agrotehničke mjere iz članka 1. ove Odluke predstavljaju skup mehaničkih, fizikalnih, kemijskih i bioloških zahvata u i na poljoprivrednom zemljištu s ciljem povećanja ili održavanja trenutne plodnosti zemljišta te osiguranja odgovarajućeg gospodarenja sadržajem

organskog ugljika s ciljem sprječavanja ili smanjenja degradacije tla i zemljišta kako bi se osigurala sigurnost hrane, prilagodba i ublažavanje klimatskih promjena, poboljšala kvaliteta tla, smanjila erozija, povećao kapacitet zadržavanja vode i povećala otpornost na sušu, dok bonitetna vrijednost zemljišta treba primjenom agrotehničkih mjera ostati ista ili bi se primijenjenim mjerama trebala povećati.

Članak 4.

(1) Mjere za uređivanje i održavanje poljoprivrednih rudina iz članka 1. ove Odluke su:

- održavanje živica i međa,

- održavanje poljskih putova,

- uređivanje i održavanje kanala oborinske odvodnje,

- sprječavanje zasjenjivanja susjednih čestica te

- sadnja i održavanje vjetrobranskih pojasa.

Članak 5.

(1) Posebne mjere zaštite poljoprivrednog zemljišta iz članka 1. ove Odluke donose se u cilju zaštite poljoprivrednog zemljišta od svih aktivnosti koje se ne odnosi na poljoprivrednu

proizvodnju te na zaštitu od odlaganja otpada.

Članak 6.

(1) Mjere zaštite od požara iz članka 1. ove Odluke odnose se na radnje koje se moraju poduzeti radi sprječavanja nekontroliranog širenja požara i onečišćenja okoliša, prilikom kontroliranog spaljivanja biljnih ostataka i korova te na preventivne radnje, koje se poduzimaju da ne dođe do nastanka vatre i širenja požara.

Članak 7.

(1) Vlasnici i posjednici poljoprivrednog zemljišta dužni su poljoprivredno zemljište obrađivati primjenjujući potrebne agrotehničke mjere, ne umanjujući njegovu vrijednost.

(2) Vlasnici i posjednici poljoprivrednog zemljišta dužni su provoditi mjere propisane ovom Odlukom.

II. AGROTEHNIČKE MJERE

Članak 8.

(1) Pod agrotehničkim mjerama na poljoprivrednom zemljištu, u smislu ove Odluke, smatraju se mjere koje se moraju provoditi na poljoprivrednom zemljištu i to u cilju:

1. minimalne razine obrade i održavanja poljoprivrednog zemljišta povoljnim za uzgoj bilja,

2. sprječavanja zakorovljenosti i obrastanja višegodišnjim raslinjem,

3. suzbijanja organizama štetnih za bilje,

4. gospodarenja biljnim ostatcima,

5. održavanje organske tvari i humusa u tlu,

6. održavanje povoljne strukture tla,

7. zaštite od erozije tla,

8. održavanje plodnosti tla.

Minimalna razina obrade i održavanja poljoprivrednog zemljišta povoljnim za uzgoj bilja

Članak 9.

(1) Minimalna razina obrade i održavanja poljoprivrednog zemljišta podrazumijeva

provođenje najnužnijih mjera u okviru prikladne tehnologije, a posebno:

* redovito obrađivanje i održavanje poljoprivrednog zemljišta u skladu s određenom biljnom vrstom i načinom uzgoja, odnosno katastarskom kulturom poljoprivrednog zemljišta,
* održavanje ili poboljšanje plodnosti tla,
* održavanje površina pod trajnim nasadima u dobrom proizvodnom stanju.

Sprječavanje zakorovljenosti i obrastanja višegodišnjim raslinjem

Članak 10.

(1) U cilju sprečavanja zakorovljenosti i obrastanja višegodišnjim raslinjem, vlasnici i posjednici poljoprivrednog zemljišta dužni su:

* pridržavati se osnovnih agrotehničkih mjera obrade zemljišta prema kulturi zemljišta,
* redovito, posebice u neposrednoj blizini međe, kositi travu i korov, kako ne bi došlo

do ometanja razvoja kultura na susjednim površinama,

* uredno održavati raslinje uz susjedne čestice i poljske puteve,
* ukloniti sve biljne ostatke preostale nakon čišćenja,
* kositi poljoprivredne površine na kojima se ne obavlja poljoprivredna proizvodnja.

(2) Kod sprječavanja zakorovljenosti i obrastanja višegodišnjim raslinjem i njege usjeva potrebno je prednost dati ne kemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima.

Članak 11.

(1) Vlasnici i posjednici poljoprivrednog obrađenog i neobrađenog zemljišta, dužni su tijekom vegetacijske sezone tekuće godine, u više navrata, sa svojih površina (uključujući i rubove parcela, šuma i poljskih putova) uklanjati i suzbijati pajasen te ostale vrste koje se nalaze na popisima stranih i invazivnih vrsta u Republici Hrvatskoj i Europskoj uniji sukladno posebnom propisu sljedećim mjerama:

* agrotehničkim - pridržavanjem plodoreda, obradom tla, pravovremenom sjetvom i gnojidbom kulture, višekratnim prašenjem strništa i neobrađene (nezasijane) poljoprivredne površine,
* mehaničkim - međurednom kultivacijom, okopavanjem, plijevljenjem i pročupavanje izbjeglih biljaka, redovitom (višekratnom) košnjom, priječenjem prašenja i plodonošenja biljaka,
* kemijskim - uporabom učinkovitih herbicida koji imaju dozvolu za promet i primjenu u Republici Hrvatskoj.

Suzbijanje organizama štetnih za bilje

Članak 12.

(1) U cilju suzbijanja biljnih bolesti i štetočina, vlasnici, odnosno posjednici poljoprivrednog zemljišta dužni su:

* suzbijati organizme štetne za bilje, a kod suzbijanja obvezni su primjenjivati temeljna načela integrirane zaštite bilja sukladno posebnim propisima koji uređuju održivu uporabu pesticida, a posebice su dužni odmah nakon provedenih agrotehničkih mjera (rezidbe, berbe usjeva) ukloniti sa zemljišta sav biljni materijal koji bi mogao biti uzrokom pojave biljnih bolesti i štetočina, kao i uzrokom požara,
* ambalažu od utrošenih sredstava za zaštitu bilja (posebice pesticida) odlagati prema uputama koje su priložene uz ta sredstva,
* pratiti upute, te poštivati zabranu, odnosno obvezu uzgoja pojedinih kultura na proizvodnim površinama u razdoblju koje odredi nadležno upravno tijelo, odnosno Gradsko vijeće.

Gospodarenje biljnim ostatcima

Članak 13.

(1) Mjere gospodarenja biljnim ostatcima obuhvaćaju:

* kompostiranje korisnih biljnih ostataka,
* obvezno uklanjanje vegetacijsko-gospodarskih ostataka poljoprivrednog podrijetla u

roku godine dana od njegovog nastanka,

* obvezno uklanjanje suhih biljnih ostataka ili njihovo usitnjavanje s ciljem malčiranja površine tla nakon provedenih agrotehničkih mjera u višegodišnjim nasadima,
* obvezno odstranjivanje biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem te se ovaj materijal mora zbrinuti/koristiti na ekološki i ekonomski održiv način, kao što je izrada komposta, malčiranje površine, alternativno gorivo i sl.

(2) U trogodišnjem plodoredu dozvoljeno je samo u jednoj vegetacijskoj godini uklanjanje biljnih ostataka s poljoprivrednih površina osim u slučajevima njihovog daljnjeg korištenja u poljoprivredi u smislu hrane ili stelje za stoku i u slučaju njihove potencijalne opasnosti za širenje organizama štetnih za bilje.

(3) Biljni ostatci jednogodišnjih i dvogodišnjih kultura u pravilu se zaoravaju na proizvodnim površinama.

(4) Vlasnici odnosno posjednici poljoprivrednog zemljišta moraju ukloniti sa zemljišta sve biljne ostatke koji bi mogli biti uzrokom širenja organizama štetnih za bilje u određenom agrotehničkom roku u skladu s biljnom kulturom.

(5) Vlasnici i posjednici poljoprivrednog zemljišta dužni su provoditi i posebne mjere uništavanja pojedinih biljnih korova prema nalogu nadležnih upravnih tijela.

Održavanje organske tvari i humusa u tlu

Članak 14.

(1) Organska tvar u tlu održava se provođenjem minimalno trogodišnjeg plodoreda prema pravilima struke ili uzgojem usjeva za zelenu gnojidbu ili dodavanjem poboljšivača tla.

(2) Trogodišnji plodored podrazumijeva izmjenu u vremenu i prostoru: strne žitarice –

okopavine – leguminoze ili industrijsko bilje ili trave ili djeteline ili njihove smjese.

(3) Redoslijed usjeva u plodoredu mora biti takav da se održava i poboljšava plodnost tla, povoljna struktura tla, optimalna razina hranjiva u tlu.

(4) Trave, djeteline, djetelinsko-travne smjese sastavni su dio plodoreda i mogu na istoj

površini ostati duže od tri godine.

(5) Podusjevi, međuusjevi i ugar smatraju se sastavnim dijelom plodoreda.

(6) Kod planiranja održavanja razine organske tvari u tlu potrebno je unositi žetvene ostatke u tlu primjenom konvencionalne, reducirane ili konzervacijske obrade tla i uravnoteženo gnojiti tlo organskim gnojem ili uzgojem usjeva za zelenu gnojidbu.

Održavanje povoljne strukture tla

Članak 15.

(1) Korištenje mehanizacije mora biti primjereno stanju poljoprivrednog zemljišta i njegovim svojstvima.

(2) U uvjetima kada je tlo zasićeno vodom ili poplavljeno zabranjeno je korištenje poljoprivredne mehanizacije na poljoprivrednom zemljištu, osim prilikom berbe usjeva.

Zaštita od erozije tla

Članak 16.

(1) U cilju zaštite poljoprivrednog tla od erozije utvrđuju se sljedeće mjere:

* obvezna sadnja i održavanje dugogodišnjih nasada, odnosno ograničenje ili potpuna zabrana sječe istih, osim sječe iz agrotehničkih razloga,
* zabrana proizvodnje jednogodišnjih kultura, odnosno obveza sadnje dugogodišnjih nasada i višegodišnjih kultura te njihovo obvezno održavanje,
* zabrana skidanja humusnog, odnosno oraničnog sloja površine poljoprivrednog zemljišta,
* zabrana preoravanja livada, pašnjaka i neobrađenih površina na strmim zemljištima i njihovo pretvaranje u oranice s jednogodišnjim kulturama,
* određivanje obveznog zatravljivanja strmog zemljišta (nagiba većeg od 15 %),
* na nagnutim terenima (>15 %) obveza je provoditi pravilnu izmjenu usjeva,
* na nagibima većim od 25 % zabranjena je sjetva jarih okopavinskih usjeva rijetkog
* sklopa,
* na prostorima gdje dominiraju teksturno lakša tla, pored konzervacijske obrade, u cilju ublažavanja pojave i posljedica erozije vjetrom, moraju se podići vjetrozaštitni pojasi.

Održavanje plodnosti tla

Članak 17.

(1) Plodnost tla se mora održavati primjenom agrotehničkih mjera, uključujući gnojidbu, gdje je primjenjivo, kojom se povećava ili održava povoljan sadržaj makro i mikro hranjiva u tlu, te optimalne fizikalne i mikrobiološke značajke tla.

III. MJERE ZA UREĐIVANJE I ODRŽAVANJE POLJOPRIVREDNIH RUDINA

Članak 18.

(1) Mjere za uređivanje i održavanje poljoprivrednih rudina iz članka 4. ove Odluke provode se:

1. uređenjem i održavanjem živica i međa,

2. održavanjem poljskih putova,

3. uređivanjem i održavanjem kanala oborinske odvodnje,

4. sprječavanjem zasjenjivanja susjednih čestica te

5. sadnjom i održavanjem vjetrobranskih pojasa.

Uređenje i održavanje živica i međa

Članak 19.

(1) Vlasnici, odnosno posjednici poljoprivrednog zemljišta koji zasade živicu dužni su je redovito održavati i obrezivati.

(2) Vlasnici, odnosno posjednici poljoprivrednog zemljišta dužni su obrađivati i uređivati živice na svom zemljištu, na način da se spriječi njihovo širenje na susjedno obradivo zemljište i putove, te zasjenjivanje susjednih čestica prerastanjem živice. Živice moraju biti uređene na način da se ne umanji njihova vrijednost u sveukupnom prirodnom sustavu, da ne nagrđuju krajolik, te da su dovoljno odmaknute od susjedne čestice radi neometanog obrađivanja poljoprivrednog zemljišta. Živice uz poljske putove i međe mogu se zasaditi najmanje 1,00 m od ruba poljskog puta, odnosno 0,50 m od međe, a živica ne smije biti šira od 1,50 m. Živica se mora orezivati na način da njena visina ne prelazi 1,50 m.

(3) Zabranjeno je izoravanje i oštećivanje međa. Vlasnici, odnosno posjednici poljoprivrednog zemljišta dužni su održavati međe tako da budu vidljivo označene, očišćene od korova i višegodišnjeg raslinja te da ne ometaju provedbu agrotehničkih zahvata.

(4) Vlasnički odnosi glede međa obraslih živicom, posebno su propisani Zakonom o vlasništvu i drugim stvarnim pravima.

Održavanje poljskih puteva

Članak 20.

(1) U svrhu iskorištavanja poljoprivrednog zemljišta koriste se poljski putovi. Poljskim

putem u smislu ove Odluke smatra se svaki nerazvrstani put koji se korist za promet ili prolaz

do poljoprivrednog zemljišta, a kojim se koristi veći broj ljudi.

(2) Vlasnicima odnosno posjednicima poljoprivrednog zemljišta dozvoljava se održavanje poljskih putova koje koriste, najmanje u opsegu potrebnom za uobičajeni prijevoz poljoprivrednim vozilima i strojevima, uz prethodnu suglasnost nadležnog tijela Grada.

(3) Pod održavanjem poljskih putova smatra se naročito:

* redovito održavanje i uređivanje poljskih putova tako da ne ometaju provođenje

agrotehničkih mjera i prolazak vatrogasnih vozila,

* nasipavanje oštećenih dionica i udarnih rupa odgovarajućim materijalom,
* čišćenje i održavanje odvodnih kanala, propusta i sistema odvodnje i otjecanja oborinskih voda,
* sprječavanje širenja živica i drugog raslinja uz putove,
* sječa pojedinih stabala ili grana koje otežavaju korištenje puta,
* sprječavanje oštećivanja putova njihovim nepravilnim korištenjem (preopterećenje, neovlašteni građevinski zahvati, nasipavanje otpadnim materijalom i sl.),
* sprječavanje uzurpacije putova i zemljišta u njihovom zaštitnom pojasu.

Članak 21.

(1) Zabranjene su sve radnje koje mogu dovesti do uništavanja poljskih puteva, a osobito je zabranjeno:

* skretanje oborinskih i drugih voda na poljske putove,
* preoravanje poljskih puteva,
* sužavanje poljskih puteva,
* uništavanje zelenog pojasa uz poljske puteve,
* nanošenje zemlje i raslinja na poljske puteve prilikom obrađivanja zemlje,
* paljenje poljskih puteva.

(2) Za održavanje putova u privatnom vlasništvu (putovi služnosti) odgovorni su njihovi

vlasnici, odnosno posjednici.

(3) Poljski put utvrđen kao nerazvrstana cesta održava se sukladno propisima o cestama i komunalnom gospodarstvu.

Uređivanje i održavanje kanala oborinske odvodnje

Članak 22.

(1) Vlasnici, odnosno posjednici poljoprivrednog zemljišta kroz koje prolaze prirodni ili umjetni kanali oborinskih voda, odnosno vlasnici ili posjednici tih kanala, u slučajevima kada su ti kanali građeni kao zasebni objekti, obvezni su iste čišćenjem održavati u stanju funkcionalne sposobnosti, kako bi se omogućilo prirodno otjecanje oborinskih voda, spriječilo odronjavanje zemlje i zarastanje korovima.

(2) Zabranjuje se bilo kakvo odlaganje otpada, svako zatrpavanje kanala iz stavka 1. ovog članka osim kada se to radi temeljem projektne dokumentacije i valjane dozvole nadležnih

tijela koju je ishodio vlasnik, odnosno posjednik poljoprivrednog zemljišta.

Sprječavanje zasjenjivanja susjednih čestica

Članak 23.

(1) Vlasnici i posjednici poljoprivrednog zemljišta i rudina dužni su održavati čestice tako da budu vidljivo označene, očišćene od korova, te da ne ometaju provedbu agrotehničkih

zahvata.

(2) Drvoredi, voćnjaci, pojedinačna stabla i grmlje, moraju se saditi na dovoljnoj udaljenosti da ne zasjenjuju susjednu česticu te na taj način onemogućavaju ili umanjuju poljoprivrednu proizvodnju na tim parcelama.

(3) Radi sprečavanja zasjenjivanja susjedne čestice, živice se moraju održavati na način

definiran u članku 19. ove Odluke.

(4) Radi sprječavanja zasjenjivanja susjednih čestica na kojima se vrši poljoprivredna proizvodnja, zabranjuje se sadnja visokog raslinja neposredno uz međe. U protivnom, oštećeni vlasnici poljoprivrednih čestica mogu poduzimati radnje za nadoknadu štete sukladno Zakonu o vlasništvu i drugim stvarnim pravima.

Sadnja i održavanje vjetrobranskih pojasa

Članak 24.

(1) U svrhu zaštite poljoprivrednih kultura sade se i održavaju vjetrobranski pojasevi. Pod vjetrobranskim pojasevima podrazumijevaju se površine sa nasadima koji štite od vjetra.

(2) Vlasnici i posjednici poljoprivrednog zemljišta i rudina dužni su:

* redovito održavati i uređivati vjetrobranske pojaseve,
* čistiti vjetrobranske pojaseve od korova, višegodišnjeg raslinja i biljnih ostataka.

IV. POSEBNE MJERE ZAŠTITE POLJOPRIVREDNOG ZEMLJIŠTA

Članak 25.

(1) Na poljoprivrednom zemljištu i poljoprivrednim rudinama zabranjuju se sve aktivnosti koje se ne odnose na poljoprivrednu proizvodnju, a posebice smještaj, postavljanje, izgradnja i/ili podizanje:

* spremišta za alate i strojeve, osim iznimno, uz uvjete propisane prostorno planskom dokumenatcijom i ishodovanjem odgovarajućih akata o gradnji,
* nadstrešnica,
* priručnih spremišta za vodu u cilju nepoljoprivredne potrošnje,
* improviziranih priručnih tuševa,
* improviziranog sanitarnog čvora,
* improvizirane septičke jame,
* betonskih ili zidanih zidova i bodljikavih žica na granicama poljoprivrednih čestica.

(2) Na poljoprivrednom zemljištu i poljoprivrednim rudinama zabranjuju se sve aktivnosti koje za svrhu imaju stvaranje uvjeta za boravak na poljoprivrednom zemljištu, a koji se ne odnosi na poljoprivrednu proizvodnju odnosno postavljanje i/ili parkiranje:

* kamp kućica, kamp-prikolica, pokretnih kućica na kotačima, kampera, kontejnera,

kiosk kućica, montažnih kućica i sl.,

* svih vrsta plovila, šatora i
* drugih pokretnih i nepokretnih objekata i naprava te
* postavljanje, izgradnja i/ili podizanje žičanih ograda, betonskih ili zidanih zidova oko objekata navedenih u ovom članku s namjerom stvaranja odvojene zasebne cjeline pogodne za neometan boravak, tj. stvaranje improviziranog dvorišta (ne odnosi se na ograđivanje trajnih nasada i ostalih poljoprivrednih površina na kojima se obavlja redovna poljoprivredna proizvodnja).

(3) Na poljoprivrednom zemljištu i poljoprivrednim rudinama zabranjuje se odlaganje svih vrsta otpada te odlaganje svih vrsta otpada u jame, špilje i lokve, te ostala udubljenja u zemlji te njihovo ispunjavanje otpadom ili zatrpavanje zemljom.

(4) Na poljoprivrednom zemljištu zabranjuje se nasipavanje, kopanje iskopa te njihovo

ispunjenje s odbačenim građevinskim i drugim vrstama materijala i otpada.

V. MJERE ZAŠTITE OD POŽARA

Članak 26.

(1) Mjere zaštite od požara na poljoprivrednom zemljištu iz članka 6. ove Odluke provode se:

1. uklanjanjem suhih biljnih ostataka nakon provedenih agrotehničkih mjera u trajnim

 nasadima najkasnije do 01. lipnja tekuće godine,

2. preoravanjem i čišćenjem zemljišta uz među zatravljenog suhim biljem i biljnim

 ostatcima,

3. zabranom spaljivanja suhog korova i biljnih ostataka na udaljenosti manjoj od 400 m

 od ruba šumskog zemljišta te manjoj od 15 m od krošanja stabala, nasada na

 susjednim česticama kao i od vodiča i stupova dalekovoda, odnosno na takvoj

 udaljenosti da ne postoji mogućnost da vatra zahvati krošnju stabala, nasade na

 susjednim česticama kao i vodiča od stupova dalekovoda,

4. spaljivanje obaviti na udaljenosti većoj od 100 metara od stogova slame i sijena i

 drugih objekata u kojima je uskladišteno sijeno, slama i drugi zapaljivi materijal te

 30 m od stambenih objekata i prometnica (osim zemljanih putova),

5. prethodnom pripremom tla na kojem se loži vatra radi spaljivanja korova i biljnih

 ostataka (čišćenje tla od trave i drugoga gorivog materijala),

6. obveznom nazočnosti dvije punoljetne osobe koja je zapalila vatru pri spaljivanju

 korova i biljnih ostataka, koja uz sebe mora imati osnovna sredstva i opremu za

 početno gašenje požara (lopatu i posudu s vodom), a sve uz prethodno pribavljeno

 odobrenje nadležne Javne vatrogasne postrojbe Grada Makarska,

7. gašenjem vatre od strane dvije punoljetne osobe korištenjem vode i priručnim

 sredstvima za gašenje požara,

8. ne ostavljanjem vatre bez nadzora,

9. spaljivanje biljnih ostataka, kao i svako loženje vatre na otvorenom, zabranjeno je na

području grada Makarske u razdoblju:

* od 1. lipnja do 31. listopada,
* u razdobljima kada je za područje grada Makarske proglašena povećana, velika i vrlo velika opasnost od izbijanja požara,
* za vrijeme jakog vjetra,
* noću (od 19:00 do 05:00 sati),

10. poduzimanjem i ostalih preventivnih mjera prema specifičnosti situacije, a u cilju

 sprječavanja nastanka i širenja požara.

Članak 27.

(1) U svrhu zaštite od požara izrađuju se i održavaju protupožarni prosjeci. Pod protupožarnim prosjecima podrazumijevaju se površine očišćene od raznih nasada i biljnih ostataka, koje sprečavaju širenje požara, odnosno služe u svrhe gašenja požara.

(2) Vlasnici i posjednici poljoprivrednog zemljišta i rudina dužni su:

1. redovito održavati i uređivati protupožarne prosjeke,

2. čistiti protupožarne prosjeke od korova, višegodišnjeg raslinja i biljnih ostataka,

3. izraditi protupožarni prosjek po nalogu nadležnog upravnog tijela.

VI. NADZOR

Članak 28.

(1) Nadzor nad provedbom ove Odluke provodi komunalni redar Grada Makarske te poljoprivredni inspektori i inspektori zaštite od požara, svaki u svom djelokrugu.

Članak 29.

(1) Komunalni redar je u obavljanju poslova nadzora nad provedbom ove Odluke ovlašten rješenjem narediti fizičkim i pravnim osobama radnje u svrhu provođenja ove Odluke, te je o utvrđenom stanju i poduzetim mjerama dužan redovito izvještavati nadležne inspekcijske službe.

(1) Protiv rješenja komunalnog redara može se izjaviti žalba upravnom tijelu Splitsko-dalmatinske županije nadležnom za poslove poljoprivrede, u roku od 15 dana od dana primitka rješenja.

(2) Žalba protiv rješenja iz prethodnog stavka ne odgađa njegovo izvršenje.

Članak 30.

(1) U obavljanju nadzora nad provedbom ove Odluke komunalni redar ovlašten je:

1. rješenjem narediti:

* poduzimanje radnji u svrhu sprečavanja nastanka štete, onemogućavanja ili smanjenja poljoprivredne proizvodnje,
* poduzimanje radnji u svrhu uklanjanja posljedica nastale štete u poljoprivrednoj proizvodnji,
* poduzimanje radnji u svrhu provedbe mjera za uređivanje i održavanje poljoprivrednih rudina,
* uklanjanje protupravno postavljenih ograda, živica, drvoreda, voćnjaka, pojedinačnih stabala i grmlja,
* uklanjanje otpada,
* uklanjanje svih naprava, pokretnih i nepokretnih objekata postavljenih na poljoprivrednom zemljištu i poljoprivrednim rudinama, a koje se ne odnose na poljoprivrednu proizvodnju
* uklanjanje svih naprava, pokretnih i nepokretnih objekata postavljenih na poljoprivrednom zemljištu i poljoprivrednim rudinama, koje za svrhu imaju stvaranje uvjeta za boravak na poljoprivrednom zemljištu te
* ostale mjere potrebne za provođenje odredbi ove Odluke i održavanje reda u skladu s odredbama ove Odluke,

2. naplatiti novčanu kaznu na mjestu počinjenja prekršaja,

3. izdati obvezni prekršajni nalog.

Članak 31.

(1) Vlasnici, odnosno posjednici poljoprivrednog zemljišta i rudina dužni su komunalnom redaru omogućiti nesmetani pristup do poljoprivrednog zemljišta i rudina i obavljanje nadzora nad provedbom ove Odluke.

(2) Ako komunalni redar u svome radu naiđe na otpor, može zatražiti pomoć nadležne policijske uprave.

VII. PREKRŠAJNE ODREDBE

Članak 32.

(1) Novčanom kaznom u iznosu od 800,00 eura do 1.320,00 eura kaznit će se za prekršaj pravna osoba ako:

* poljoprivredno zemljište ne obrađuje primjenjujući potrebne agrotehničke mjere, ne umanjujući njegovu vrijednost (članak 7. stavak 1.)
* ne provodi mjere propisane ovom Odlukom (članak 7. stavak 2.)
* postupi protivno odredbi članka 10. Odluke,
* postupi protivno odredbi članka 11. Odluke,
* postupi protivno odredbi članka 12. Odluke,
* postupi protivno odredbi članka 13. Odluke,
* postupi protivno odredbi članka 14. Odluke,
* postupi protivno odredbi članka 15. Odluke,
* postupi protivno odredbi članka 16. Odluke,
* postupi protivno odredbi članka 17. stavak 1.,
* postupi protivno odredbi članka 19. Odluke,
* postupi protivno odredbi članka 20. Odluke,
* postupi protivno odredbi članka 21. Odluke,
* postupi protivno odredbi članka 22. Odluke,
* postupi protivno odredbi članka 23. Odluke,
* postupi protivno odredbi članka 24. stavak 2. Odluke,
* postupi protivno odredbi članka 25. Odluke,
* postupi protivno odredbi članka 26. Odluke,
* postupi protivno odredbi članka 27. stavak 1. Odluke,

(2) Novčanom kaznom u iznosu od 200,00 do 260,00 eura kaznit će se odgovorna osoba u pravnoj osobi za prekršaje iz stavka 1. ovog članka.

(3) Novčanom kaznom u iznosu od 400,00 eura do 660,00 eura kaznit će se fizička osoba – obrtnik i osoba koja obavlja drugu samostalnu djelatnost koja počini prekršaj iz stavka 1. ovog članka u vezi s obavljanjem njezina obrta ili druge samostalne djelatnosti.

(4) Novčanom kaznom u iznosu od 130,00 eura do 260,00 eura kuna kaznit će se za prekršaj fizička osoba ako počini prekršaj iz stavka 1. ovog članka.

VIII. ZAVRŠNE ODREDBE

Članak 33.

(1) Ova Odluka stupa na snagu osmog dana od dana objave u Glasniku Grada Makarske.

KLASA: 320-01/24-01/2

URBROJ: 2181-6-05-01-24-1

Makarska, \_\_\_\_\_\_\_\_\_\_\_\_\_\_\_\_ 2024.

 PREDSJEDNICA GRADSKOG VIJEĆA

 Gordana Muhtić, dipl.iur.

**O b r a z l o ž e n j e**

**I. Pravna osnova** za donošenje ove Odluke su odredbe članka 10. i 12. Zakona o poljoprivrednom zemljištu („Narodne novine“ broj 20/18, 115/18, 98/19, 57/22), Pravilnik o agrotehničkim mjerama („Narodne novine“ broj 22/19), članak 8. stavak 2. Zakona o zaštiti od požara (Narodne novine“ 92/10) te članak 40. Statuta Grada Makarske (Glasnik Grada Makarske, broj 3/21).

**II. Osnovna pitanja koja se uređuju ovim aktom:**

Člankom 10. Zakona o poljoprivrednom zemljištu („Narodne novine“ broj 20/18, 115/18, 98/19, 57/22) određeno je da Gradsko vijeće za svoje područje propisuje potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju sukladno Pravilniku o agrotehničkim mjerama.

Nadalje, člankom 12. citiranog Zakona određeno je da Gradsko vijeće propisuje mjere za uređivanje i održavanje poljoprivrednih rudina, a osobito: održavanje živica i međa, održavanje poljskih puteva, uređivanje i održavanje kanala oborinske odvodnje, sprječavanje zasjenjivanja susjednih čestica te sadnju i održavanje vjetrobranskih pojasa.

Pravilnikom o agrotehničkim mjerama („Narodne novine“ broj 22/19) propisane su agrotehničke mjere koje moraju provoditi vlasnici i posjednici poljoprivrednih zemljišta prilikom obrade poljoprivrednog zemljišta kako se ne bi umanjila njegova bonitetna vrijednost. Sukladno članku 2. navedenog Pravilnika agrotehničke mjere su skup mehaničkih, fizikalnih, kemijskih i bioloških zahvata u i na poljoprivrednom zemljištu s ciljem povećanja ili održavanja trenutne plodnosti zemljišta te osiguranja odgovarajućeg gospodarenja sadržajem organskog ugljika s ciljem sprječavanja ili smanjenja degradacije tla i zemljišta kako bi se osigurala sigurnost hrane, prilagodba i ublažavanje klimatskih promjena, poboljšanje kvalitete tla, smanjivanje erozija, povećao kapacitet zadržavanja vode i povećala otpornost na sušu, dok bonitet vrijednosti zemljišta treba primjenom agrotehničkih mjera ostati isti ili bi se primijenjenim mjerama trebao povećati.

Člankom 8. stavkom 2. Zakona o zaštiti od požara („Narodne novine“ broj 92/10) određeno je da svaka fizička i pravna osoba, tijela državne vlasti te jedinice lokalne i područne (regionalne) samouprave (u daljnjem tekstu: osobe nad kojima se provodi nadzor) dužni su provoditi mjere zaštite od požara utvrđene odredbama ovoga Zakona i drugim propisima donesenim na temelju njega, planovima i procjenama ugroženosti od požara, odlukama jedinica lokalne i područne (regionalne) samouprave te drugim općim aktima iz područja zaštite od požara.

Člankom 40. Statuta Grada Makarske (Glasnik Grada Makarske, broj 3/21) određene su ovlasti Gradskog vijeća za donošenje predloženog akta.

Člankom 4. stavkom 2. Zakona o poljoprivrednom zemljištu propisano je da se poljoprivredno zemljište mora održavati pogodnim za poljoprivrednu proizvodnju, te da se pod održavanjem poljoprivrednog zemljišta pogodnim za poljoprivrednu proizvodnju smatra sprječavanje njegove zakorovljenosti i obrastanja višegodišnjim raslinjem, kako i smanjenje njegove plodnosti.

Ujedno se ovom odlukom propisuju i mjere kojima je cilj spriječiti bespravnu gradnju na poljoprivrednom zemljištu na način da se propisuje da je zabranjeno nasipati poljoprivredno zemljište građevinskim otpadom i drugim materijalom, kao i odlaganje svih vrsta otpada. Zabranjuje se i postavljanje ili odlaganje kamp kućica, kamp-prikolica, pokretnih kućica na kotačima, kampera, kontejnera, kiosk kućica, montažnih kućica i drugih pokretnih objekata i naprava, koje za svrhu imaju stvaranje uvjeta za boravak na poljoprivrednom zemljištu, a ne odnose se na poljoprivrednu proizvodnju.

Uz agrotehničke mjere i mjere za uređenje i održavanje poljoprivrednih rudina, ovom odlukom su propisane i mjere za zaštitu od požara na poljoprivrednom zemljištu sukladno odredbama članka 8. stavka 2. Zakona o zaštiti od požara („Narodne novine“ broj 92/10).

Slijedom svega navedenog, potrebno je donijeti Odluku o agrotehničkim mjerama i mjerama za uređivanje i održavanje poljoprivrednih rudina te posebnim mjerama zaštite od požara na području grada Makarske.

**III. Posljedice koje će nastati donošenjem ovog akta:**

Donijeti će se Odluka o agrotehničkim mjerama i mjerama za uređivanje i održavanje poljoprivrednih rudina te posebnim mjerama zaštite od požara na području grada Makarske koja će biti u skladu sa odredbama Zakona o poljoprivrednom zemljištu (NN 20/18, 115/18, 98/19, 57/22) i Pravilnika o agrotehničkim mjerama („Narodne novine“ broj 22/19) te Zakona o zaštiti od požara (Narodne novine“ 92/10)

**IV. Financijska sredstva potrebna za provedbu ovog akta**

Za provedbu ovog akta nisu potrebna financijska sredstva.